Domino

Domino ta un wega di mesa cu ta wordo hunga cu teclanan special. E tecla of piedra di domino ta rectangular, generalmente blanco na cara y preto patras y hopi biaha traha di plastic of palo, pero den pasado tambe traha di piedra, weso of marfil. 

E cara di e tecla ta dividi den dos mitar cuadra, cada un ta normalmente marca cu wowo manera un dou. Den e version standard di domino, e mitarnan tin 0 pa 6 wowo, loke ta duna un total di 28 combinacion di cifra di cual esun mas grandi ta e dobel 6. Den e set standard, tur 28 combinacion di 0 pa 6 wowo ta aparece solamente un biaha. Tambe tin versionnan di piedra cu 0 pa 9, 0 pa 12 y 0 pa 18 wowo. 

E wega di domino por wordo hunga cu 2, 4, 5 of hasta 12 persona y e piedranan mester wordo parti segun e cantidad di hungado. E domino clasico ta wordo hunga cu 2 pa 4 persona.

Anualmente Federacion Internacional di Domino (FID) ta organisa e Campeonato Mundial di Domino. Na nivel Europeo e Copa Maria Teresa ta e di dos torneo di mas importancia.

 Origen 
China ta e pais di origen di e wega di domino, cual ta data for di mas cu mil aña pasá durante e dinastia Yuan. E ta deriva di e wega di dou y tabata conoci como pupai. Solamente te memey di siglo 18 el a wordo introduci na Europa door di e Italianonan, aunke e adaptacion di su nomber ta bini di Frances.
 Paisnan unda ta hunga domino 
Den Latino America y region di Caribe domino tin un presencia fuerte den paisnan manera Aruba, Costa Rica, Cuba, Jamaica, Nicaragua, Panama, Republica Dominicano y Colombia. Na Mexico, Puerto Rico y Venezuela, entre otro, el a bira oficialmente reconoci como un deporte. 

E version Latino Americano ta un variante di e wega di blokea hungado y ta wordo hunga den dos team di dos persona. E piedranan ta wordo parti igual entre tur hungado, cada un tin shete piedra den man. Hungadonan di e mesun team ta sinta cada un na un banda di e mesa cu bista pa otro.

E wega ta caba ora un di e hungadonan no tin piedra mas of ora e wega ta blokea. Den e prome caso, e team di e hungado sin piedra ta gana e suma di e puntonan cu a sobra den man di e otro team. Ora e wega ta blokea, e team cu menos punto den su man ta gana e puntonan cu ta sobra den man di e otro team. Si tur dos ekipo tin e mesun cantidad di punto, e ekipo cu a cuminsa ta gana e buelta.

Den Caribe e ta wordo hunga generalmente cu 4 hungado, unda e ta importante pa corda cua piedranan a wordo poni pa cua hungado. E meta ta pa ta e prome pa pone tur piedra abou, blokeando e otro hungadonan. Tur hende ta pone un piedra den orden di holoshi, si esey ta posibel. Si no, bo mester warda te ora bo por cuminsa.

 Islanan ABC 

Na Aruba, Corsou y Boneiro wega di domino ta masha popular. Den domino crioyo e wega ta un wega masha emocional, ora cierto piedra wordo hunga tin cantamento, por ehempel "sapato" y sa dal e piedra duro riba mesa.

Den e novela Dubbelspel (Papiamento: Changa) di Frank Martinus Arion e wega di domino ta hunga un rol clave. Tambe den e pelíkula basa riba e buki  titula Double Play, e wega di domino ta figura prominentemente.

E islanan conoce diferente torneo local, nacional, interinsular y internacional.Percy Pinedo,Kada sapatu tin su pia, FB Simia Literario Na september 2024 Aruba, pa medio di Aruba Domino Bond, tabata anfitrion y co-organisador di e di 20 edicion di e Campeonato Mundial di Domino, na cual un seleccion Arubano ta participa desde aña 2015.Aruba ta anfitrion di Campeonato Mundial di Domino, 24ora.com (18 di september 2024)

Category:Deporte